11. Høring af Region Midtjyllands psykiatriplan (Åben)
Tidl. politisk behandling
Forventet sagsgang
Høring, BS-U, SS-U, ØK, BY
Lovgrundlag
SAGENS INDHOLD
Byrådet skal i denne sag tage stilling til høringssvar til Region Midtjyllands 
psykiatriplan. 
Forslaget til psykiatriplanen er udarbejdet af Region Midtjyllands psykiatri- og socialudvalg med inddragelse 
af en bred kreds af brugere, pårørende, hospitalsledelse, ledere og medarbejdere i psykiatrien, samt 
samarbejdspartnere i kommuner og praksissektoren. 
Planen tager udgangspunkt i visionen ”Bedre behandling og længere liv til mennesker med psykiske lidelser 
– på patientens præmisser” og skal sætte retning for udviklingen af psykiatrien de kommende 10 år. 
Den foreslåede plan bygger videre på eksisterende indsatser og beskriver regionsrådets ambitioner inden 
for følgende temaer: 

Udredning og behandling

Patienter, pårørende og peers

Viden, udvikling og faglige miljøer

En attraktiv arbejdsplads

Sammenhæng

Børn og unge

Mental sundhed

Lighed og afstigmatisering

De bygningsmæssige rammer.
Fristen for indsendelse af høringssvar er 11. oktober 2023. For at sikre, at Favrskov Kommunes høringssvar 
medtages i behandlingen af sagen, vil det blive fremsendt til regionen umiddelbart efter 
udvalgsbehandlingen 3. oktober 2023 med forbehold for Byrådets godkendelse. 
Den endelig psykiatriplan forventes behandlet af Regionsrådet 20. december 2023.
VURDERING
Social og Sundhed har udarbejdet det vedlagte forslag til høringssvar fra [adresse] i samarbejde 
med Børn og Familie og Arbejdsmarkedsområdet.
Social og Sundhed vurderer, at planen har flere gode intentioner og initiativer, men at den ikke tydeligt 
beskriver, hvornår de forskellige initiativer igangsættes, samt hvordan kommunerne får besked herom. 
Samtidig efterspørges der en tydeligere angivelse af, hvornår planen omtaler den kommunale psykiatri, 
den regionale psykiatri eller begge dele – altså psykiatrien som helhed. Social og Sundhed efterspørger 
desuden en klarere angivelse af, hvordan ressourcerne til at indfri planens ambitioner skal findes. Det 
fremgår af planen, at der er sat et højere ambitionsniveau end hvad der aktuelt er ressourcer til at indfri, og 
[adresse]: EMN-2023-02355
Dok-ID: 3602271
Sagsbehandler: sram
Byråd
31. oktober 2023  19:00
at disse ressourcer skal findes via den almindelige prioritering over de kommende år. Social og Sundhed 
er nysgerrig på, hvordan indfrielsen af planens ambitioner vil påvirke den eksisterende prioritering på 
området kommunerne og regionen imellem.
I høringssvaret fremhæves en række opmærksomhedspunkter, som Regionen bør tage med i 
overvejelserne i den fremtidige behandling af psykiatriplanen. Det drejer sig bl.a. om et ønske om at udvikle 
ensartede digitale løsninger på tværs af kommune og region, og at sammenhængen mellem psykiatriplanen 
og det kommunale beskæftigelsesområde ikke fremgår tydeligt af planen. Endelig efterspørges en eksplicit 
opmærksomhed 
på, 
at 
borgerens 
indsatser 
bliver 
overlappende, 
så 
borgeren 
oplever 
et 
sammenhængende forløb på tværs af kommunale og regionale indsatser. 
I høringssvaret påpeger Social og Sundhed endvidere vigtigheden af en fortsat god dialog kommune og 
region imellem. Det gælder bl.a. integration af psykiatrien i den eksisterende ”samarbejdsaftale om den 
gode indlæggelse og udskrivelse” og etableringen af et lettilgængeligt tilbud til børn og unge i psykisk 
mistrivsel. 
Social og Sundhed har sendt psykiatriplanen i høring hos Handicaprådet. Høringssvaret er vedlagt som 
bilag. 
Handicaprådet finder, at Psykiatriplanen indeholder en række visioner og initiativer mv., som – hvis såvel 
økonomi som personaleressourcer er til stede – vil kunne forbedre indsatsen på området.  
ØKONOMI
Psykiatriplanen rummer ikke konkrete forslag, som har budgetmæssige konsekvenser. 
Social og Sundhed er dog opmærksom på, om det høje ambitionsniveau, som planen rummer, kan 
resultere i øgede kommunale udgifter på længere sigt. 
Herudover har Social og Sundhed et kontinuerligt fokus på, om igangsatte initiativer inden for 
psykiatriområdet over de kommende år medfører opgaveglidning fra region til kommune. 
INDDRAGELSE
Psykiatriplanen er sendt i bred høring hos bl.a. kommuner, faglige organisationer, bruger- og 
pårørendeforeninger, afdelinger under Region Midtjylland og uddannelsesinstitutioner. 
Social og Sundhed har sendt strategien i høring hos Handicaprådet. Der er taget højde for rådets 
synspunkter i forslag til høringssvar.
INDSTILLING
Direktøren for Social og Sundhed indstiller til Byrådet:
1.
At forslag til høringssvar fra [adresse] godkendes. 
BESLUTNING
Social- og Sundhedsudvalget, 3. oktober 2023:
Fraværende: Ingen
Indstilles godkendt.
Børne- og Skoleudvalget, 3. oktober 2023:
Fraværende: Nils Kristiansen
Indstilles godkendt.
Økonomiudvalget, 24. oktober 2023:
Fraværende: Ingen
Indstilles godkendt.
Byrådet, 31. oktober 2023:
Fraværende: Sonny Ravn
Godkendt.
Bilag

Høringsudkast psykiatriplan (3603978)

Forslag til høringsbrev fra [adresse] vedr. psykiatriplan (3602279)

Handicaprådets høringssvar vedr. psykiatriplan  (3604465)
